Opera fiscală de trei parale a PSD

Fascinantă încăpățânarea PSD de a merge înainte cu măsuri despre care toți cei care se pricep și/sau sunt direct afectați spun că sunt greșite.

Luați cazul “revoluției fiscale”, care ar urma să fie inițiată azi, prin ordonanță de urgență.

Patronatele se opun, Consiliul Fiscal se opune, Consiliul Economic și Social se opune, sindicatele se opun și anunță proteste, analiștii economici se opun, președintele României cere măcar o dezbatere “semnificativă” pe subiect și acuză o “mega-țopăială fiscală”, până și primarii PSD se împotrivesc și demonstrează că măsurile vor determina scăderi ale încasărilor la bugetele locale, dar PSD îi dă-nainte, cu hotărârea năucă a șefului incompetent care vrea să aibă dreptate cu forța, dacă nu poate cu logica, de frică să nu-i scadă autoritatea dacă se răzgândește. Semn de mare nesiguranță (și vai de firma pe care o conduce).

Știm ce urmează: la salariul mediu pe economie, o creștere de… 3 lei. În domeniile unde sunt salarii mari și scutiri de impozit, cum ar fi IT și Cercetare, ar trebui crescute salariile brute chiar și cu 10% pentru ca salariații să rămână, măcar, cu aceiași bani în mână (situație valabilă și pentru persoanele cu handicap). În cazul salariului minim, angajatul ar urma să primească până la 150 de lei în plus la sfârșitul lunii. Așadar, pentru creșterea asta de venit pentru cei plătiți cu salariul minim, făcută printr-o scamatorie birocratică, trebuie schimbate acum vreo 5 milioane de contracte, scăzute alte salarii, reduse încasările la primării, concediați niște oameni, pierdute vreo 5 miliarde de lei la buget, taxați suplimentar “pentru solidaritate” angajatorii etc. Probabil că PSD speră să fie votat de angajații cu salariul minim iar în cazul celor cu salarii mari, care vor pierde bani în urma acestei “revoluții fiscale”, partidul le va spune că patronii-s vinovați și răi, nu guvernul.

Cinism pe banii alegătorilor.